Valvas

Valvas (pardanumber 109) on Eesti piirivalvele kuulunud piirivalvelaev, mis on tänapäeval muuseumlaev. Algselt kuulus ta Ameerika Ühendriikide rannavalve 180-jalaste poilaevade klassi ja omakorda selle alamklassi Iris (C).

Ajalugu

Ameerika Ühendriikide rannavalve teenistuses 
Laeva ehitas 1943 Zenith Dredge Company Minnesotas Duluthis, laev lasti vette sama aasta novembris. Teenistusse võeti nime Bittersweet all 11. mail 1944. Bittersweet (pardatähis WLB-389) teenis Ameerika Ühendriikide rannavalves, kus tegi hüdrograafiatöid ning osales narkokaupmeeste tabamisel ja inimelude päästmisel merel. Kuni 1976. aastani teenis laev Alaskal Kodiaki ja Ketchikani piirkonnas, pärast oli laeva kodusadam Woods Hole Massachusettsis. Laev renoveeriti põhjalikult 1976–1978. aastal, 1991. aastal renoveeriti veelkord.

Eesti piirivalve teenistuses 
Ameerika Ühendriikide laevastiku uuendamise tõttu kingiti Valvas Eestile. Sõsarlaevu kingiti ka teistele riikidele. Ühendriikide rannavalve andis Bittersweeti Eestile üle 5. septembril 1997 Woods Hole'is. Enne laeva Eestisse toomist said 20 meeskonnaliiget Ameerika Ühendriikides kahenädalase väljaõppe. 6. septembril alustas laev 20-liikmelise Eesti meeskonnaga Eesti lipu all teekonda üle Atlandi ookeani Tallinna, kuhu jõuti 27. septembril. Ilm oli Atlandi ookeanil väga ränk ja ookeani jaoks suhteliselt väike laev jäi orkaan "Erika" kätte. See laev on esimene Eesti riigile kuuluv alus, mis ületas Atlandi ookeani. Eestis sai laev nime Valvas.  

Laeva kasutati esimesel talvel Pärnu sadamas ja lahel jää lõhkumiseks. Peagi osutus ta kaubalaevade jaoks jää murdmiseks liiga väikeseks ja samuti osutusid peamasinad selleks pisut nõrgaks. Pärnu sadamas võttis lõpuks jäämurdetööd üle EVA-316. Valvasel on oma esimest merepraktikat läbinud Eesti Mereakadeemia kadetid ning ta on olnud 2000. aastal BALTRONi õppuste käigus mereväe staabilaev. Peale patrullimise on Valvas osalenud päästeoperatsioonil – 2006. aastal, kui Vaindloo saare juures uppus kaubalaev Runner 4. Samuti pukseeris Valvas pardaga sadamasse Suurupi-Naissaare lähistel õppuste käigus avarii tagajärjel ümber läinud piirivalvekaatri. Alus on võõrustanud Poola ja Eesti presidente – Kwasniewskit ja Merd. Selleks toimus vööritekil vastuvõtt 80 külalisele.

Teenistusest väljaarvamine 
Seoses vananemisega, laeva ülalpidamiskulude kasvuga ning uuemate laevade teenistusse asumisega võeti Valvas piirivalve aktiivsest teenistusest 2010. aastate algul maha ja alates 2012.–2013. aastast ootas kas müüki, lammutamist või üleandmist Eesti Meremuuseumile. Eemaldati või demonteeriti ka kogu varustus, mida sai edasi kasutada mujal. 

Alates 11. juulist 2014 on Valvas Lennusadamas muuseumlaev.

Kirjeldus 
Laev on 54,9 m pikk, 11,3 m lai ja süvisega 3,7 m. Veeväljasurve on 1000 tonni ja kiirus kuni 13 sõlme. Laev on jääklassiga. Laeval on 2 peamasinat (diiselelektriline ülekanne), kumbki võimsusega 750 hobujõudu, ja 2 abimasinat, kumbki võimsusega 315 hobujõudu. Laeva meeskonnas oli lõpus 15 liiget, kuigi valmimise järel Teise maailmasõja lõpus oli meeskonna suuruseks isegi kuni 80 liiget, hiljem külma sõja ajal 40 liiget. Meeskonna vähenemisega on ühtlasi paranenud olmetingimused. Laev ehitati poilaevaks. Laeval on selleks ka 20-tonnise tõstevõimega poom.

Ehitamise järel oli laeval sõjaaja nõuetest lähtuvalt üsna arvukas relvastus kahurite ja allveetõrjevahendite näol, mida hiljem aastatega järk-järgult demonteeriti. Eestis paigaldati ahtrisse korstna taha 1 automaatkahur 2M-3M ning silla katusele kaks NSVL aegset raskekuulipildujat.

Viited 

Eesti Meremuuseum
Eesti piirivalvelaevad